FSMART จับมือ CIMBT บริการฝาก-ถอน ผ่าน “ตู้บุญเติม” ก.ย.นี้ หวังดันธุรกิจการเงินโต 30%
FSMART จับมือ CIMBT เปิดให้บริการทางการเงินฝาก-ถอน ผ่าน “ตู้บุญเติม” 15 ก.ย.นี้ กระตุ้นปริมาณธุรกรรมผ่านตู้บุญเติมโตเพิ่มจากเดิม 2 ล้านรายการต่อเดือนเพิ่มศักยภาพ โดยให้บริการยืนยันตัวตน ผ่านตู้ EKYC รองรับการเปิดบัญชีธนาคาร และเป็นบริษัทแรกที่เปิดให้บริการถอนเงินสดผ่าน Mini ATM ขั้นต่ำเพียง 20 บาทดันธุรกิจการเงินครบวงจรและสินเชื่อโตไม่ต่ำกว่า 30%
15 ก.ย. 2564

นายณรงค์ศักดิ์ เลิศทรัพย์ทวี กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART ผู้นำเครือข่ายช่องทางบริการอัตโนมัติและการเงินครบวงจร ใช้งานง่าย สะดวก รวดเร็ว และปลอดภัยผ่าน “ตู้บุญเติม” เปิดเผยว่า ธุรกรรมการฝาก-โอน ผ่านตู้บุญเติมมีแนวโน้มเติบโตอย่างต่อเนื่อง โดยไตรมาส 2 ที่ผ่านมา มีปริมาณการทำธุรกรรมฝาก-โอนกว่า 2 ล้านรายการต่อเดือน เพิ่มขึ้นมากกว่า 16% จากช่วงเดียวกันของปีก่อน  และจากการใช้บริการผ่านตู้บุญเติม 130,000 จุดทั่วประเทศ ตอบโจทย์ความสะดวกสบาย และยังสามารถจัดการธุรกรรมทางการเงินได้ โดยไม่ต้องไปธนาคาร ตอบโจทย์การใช้บริการธนาคารในยุค New Normal
โดยล่าสุดธนาคาร ซีไอเอ็มบี ไทย จำกัด (มหาชน) หรือ CIMBT แต่งตั้งบริษัทเป็นแบงกิ้ง เอเยนต์ ให้บริการฝากเงินที่ “ตู้บุญเติม” เป็นธนาคารที่ 7 พร้อมเปิดให้บริการ 15 กันยายนนี้ เพิ่มจาก ธนาคารกสิกรไทย ธนาคารไทยพาณิชย์ ธนาคารกรุงไทย ธนาคารกรุงศรีอยุธยา ธนาคารออมสิน และธนาคารเพื่อการเกษตรและสหกรณ์การเกษตร การเพิ่มขึ้นของธนาคารซีไอเอ็มบี ไทย ทำให้การเป็นแบงกิ้ง เอเย่นต์ของบริษัท มีศักยภาพการให้บริการและอำนวยความสะดวกให้ลูกค้าได้หลากหลายเพิ่มมากขึ้น รวมถึงช่วยขยายฐานลูกค้าของบริษัทอีกด้วย
“ในการเติบโตบริการแบงกิ้ง เอเย่นต์ของ “ตู้บุญเติม” จากธุรกรรมฝาก-โอนที่มีมากกว่า 2 ล้านรายการต่อเดือนแล้ว ยังให้บริการยืนยันตัวตน ผ่านตู้ EKYC รองรับการเปิดบัญชีธนาคาร และเป็นบริษัทแรกที่เปิดให้บริการถอนเงินสดผ่าน Mini ATM ขั้นต่ำ เพียง 20 บาท ที่พร้อมเปิดให้บริการกันยายน 2564 ทำให้มีธุรกรรมธนาคารครอบคลุมความต้องการของลูกค้าทุกกลุ่ม ผลักดันให้บุญเติมเป็นเสมือนธนาคารชุมชน  ที่พร้อมให้บริการหลากหลาย ทั้งเติมเงิน เติมวอลเล็ทซื้อแพ็คเกจอินเตอร์เน็ต จ่ายบิล ทำให้ลูกค้าสามารถทำธุรกรรมทางการเงินและอื่นๆ ได้อย่างสะดวกสบายภายในจุดเดียว (One Stop Service) 
นอกจากนี้บริษัทได้ให้บริการสินค้าเงินผ่อนที่ทำให้ลูกค้าทุกกลุ่มสามารถเข้าถึงสินเชื่อเพียงแค่มีบัตรประชาชนใบเดียว โดยเฟสแรกเริ่มให้บริการกับลูกค้าบุญเติม ก่อนที่จะขยายไปสู่ลูกค้าในวงกว้างต่อไป ซึ่งในภาพรวมนี้จะบริษัทมียอดธุรกรรมทางการเงินเติบโตไม่น้อยกว่า 30 %ในปีนี้” นายณรงค์ศักดิ์ กล่าว   
ทั้งนี้ปัจจุบันบริษัทมีตู้บุญเติมให้บริการกว่า 130,000 ตู้ทั่วประเทศ พร้อมบริการที่ครอบคลุมมากกว่า 86 รายการ รวมถึงจุดให้บริการเคาน์เตอร์กว่า 1,800 จุด เร่งขยายบริการการถอนเงินผ่าน Mini ATM ให้ได้ 10,000 ตู้ ภายใน 2 ปี ตั้งเป้าเป็นแบงกิ้ง เอเย่นต์เพิ่มอีก 1 ราย และพร้อมดันธุรกิจสินเชื่อทั้งสินเชื่อรายย่อยและสินค้าเงินผ่อน จะทำให้กลุ่มธุรกิจธุรกิจทางการเงิน และสินเชื่อครบวงจรที่บริษัทวางไว้ เติบโตทดแทนธุรกิจดั้งเดิมอย่างชัดเจน
นอกจากการให้บริการครบวงจรที่ “ตู้บุญเติม” แล้ว บริษัทยังให้ความสำคัญกับการตอบแทนลูกค้าที่เข้ามาใช้บริการ โดยการให้แต้มทุกครั้ง และทุกบริการที่ “ตู้บุญเติม” ในรายการ “บุญเติม รีวอร์ด” เพื่อสะสมแต้มแลกรับสิทธิพิเศษและสิทธิลุ้นรางวัลต่างๆมากมาย เช่น ลุ้นรับทองมูลค่า 5,000 บาท จำนวน 10 รางวัลทุกเดือน เมื่อฝาก-โอนทุกธนาคาร รวมทั้งนำแต้มมาแลกสิทธิลุ้น แลกรับฟรีเครดิต หรือเติมเงินได้ตลอดทั้งปี โดยลูกค้าสามารถสะสมแต้ม และใช้แต้มแลกสิทธิดีๆแบบนี้ได้ถึงสิ้นปี 2564